**S-a certat iarna cu gerul**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a certat iarna cu gerul

Şi-acum iat-o singurea.

Nu mai vrea să ducă gerul

Ciurul ei cu fulgi de nea.

Cerne iarna peste glie

Fulgi măşcaţi, dar ce folos?

Dacă nu-i îngheaţă gerul,

Fulgii se topesc pe jos.

Ce mai iarnă, asta-i iarnă?

Nici zăpadă, nici gheţuş.

Ninge-aşa de parcă plouă.

Cum să ieşi la săniuş?

Vine iarna şi se roagă:

-Gerule, sunt speriată,

Hai să mergem, fără tine

Nu sunt iarnă-adevărată!